b'\n_START_ARTICLE_\nNaha\n_START_SECTION_\nIstorija\n_START_PARAGRAPH_\nPagal Irosetsuden legend\xc4\x85, Nahos pavadinimas kilo i\xc5\xa1 Nabos, tada mieste gul\xc4\x97jusio did\xc5\xbeiulio grybo formos akmens pavadinimo. Palaipsniui akmuo d\xc5\xabl\xc4\x97jo, kol visi\xc5\xa1kai sud\xc5\xabl\xc4\x97jo, o d\xc4\x97l tarimo pavadinimas \xc5\xa1iek tiek pasikeit\xc4\x97 (Oshiro, 1964). Vis d\xc4\x97lto grei\xc4\x8diausiai miesto pavadinimas susij\xc4\x99s su \xc5\xbevejybos vieta._NEWLINE_JAV komodoro Matthew C. Perry ekspedicin\xc4\x97 eskadra pakeliui \xc4\xaf Tokij\xc4\x85 u\xc5\xbesuko \xc4\xaf Nahos uost\xc4\x85 1853\xc2\xa0m. JAV laivai \xc4\xaf Nah\xc4\x85 buvo atplauk\xc4\x99 dar bent kelis kartus._NEWLINE_Ri\xc5\xabki\xc5\xab karalyst\xc4\x99 1872\xc2\xa0m. pakeitus Ri\xc5\xabki\xc5\xab teritorija, Naha tapo jos sostine. 1879\xc2\xa0m. Ri\xc5\xabki\xc5\xab salas galutinai prijungus prie Japonijos ir \xc4\xafsteigus Okinavos prefekt\xc5\xabr\xc4\x85, miestas i\xc5\xa1saugojo sostin\xc4\x97s status\xc4\x85, o prie jo buvo prijungtas istorinis \xc5\xa0iuri miestas.\n_START_SECTION_\nGeografija\n_START_PARAGRAPH_\n\xc4\xaesik\xc5\xabr\xc4\x99s Okinavos salos pietvakariuose, krantus skalauja Ryt\xc5\xb3 Kinijos j\xc5\xabra. Miestas pastatytas ant lygumos, gretimose aplylink\xc4\x97se yra neauk\xc5\xa1t\xc5\xb3 kalv\xc5\xb3. Mieste i\xc5\xa1 ryt\xc5\xb3 \xc4\xaf vakarus teka Kokubos ir Asato up\xc4\x97s. Nahos ir kaimyninio Tomigusuku teritorijoje plytinti M\xc3\xa3no \xc5\xa1lapyn\xc4\x97 yra nuo 1999\xc2\xa0m. saugoma Ramsaro konvencijos.\n_START_SECTION_\nKlimatas\n_START_PARAGRAPH_\nNahai b\xc5\xabdingas kar\xc5\xa1tas ir dr\xc4\x97gnas subtropinis klimatas. Kar\xc5\xa1\xc4\x8diausi\xc4\x85 vasaros m\xc4\x97nes\xc4\xaf vidutin\xc4\x97 temperat\xc5\xabra perkopia 31\xc2\xa0\xc2\xb0C, ta\xc4\x8diau skirtingai nei kitose Japonijos vietose \xc4\x8dia ir \xc5\xbeiemos labai \xc5\xa1iltos\xc2\xa0\xe2\x80\x93 v\xc4\x97siausio m\xc4\x97nesio vidutin\xc4\x97 temperat\xc5\xabra svyruoja 14\xe2\x80\x9319\xc2\xa0\xc2\xb0C. Auk\xc5\xa1\xc4\x8diausia mieste u\xc5\xbefiksuota temperat\xc5\xabra\xc2\xa0\xe2\x80\x93 35,6\xc2\xa0\xc2\xb0C (rugpj\xc5\xabt\xc4\xaf), \xc5\xbeemiausia\xc2\xa0\xe2\x80\x93 6,6\xc2\xa0\xc2\xb0C.\n_START_SECTION_\nEkonomika\n_START_PARAGRAPH_\nDid\xc5\xbei\xc4\x85ja dalimi d\xc4\x97l spar\xc4\x8diai augan\xc4\x8dio turizmo did\xc5\xbeiausi\xc4\x85 pajam\xc5\xb3 dal\xc4\xaf sukuria tre\xc4\x8diasis \xc5\xabkio sektorius.\n_START_SECTION_\nGyventojai\n_START_PARAGRAPH_\nMieste gyvena apie 320 t\xc5\xabkst. gyventoj\xc5\xb3.\n_START_SECTION_\nPradinio, pagrindinio ir vidurinio \xc5\xa1vietimo \xc4\xafstaigos\n_START_PARAGRAPH_\nMieste veikia 65 pradinio, pagrindinio ar vidurinio \xc5\xa1vietimo \xc4\xafstaigos.\n_START_SECTION_\nTurizmas\n_START_PARAGRAPH_\n\xc5\xa0iuri pilis, buvusieji Ri\xc5\xabki\xc5\xab dinastijos r\xc5\xabmai, yra viena gra\xc5\xbeiausi\xc5\xb3 gusuku (okinav\xc5\xb3 pili\xc5\xb3) ir viena lankomiausi\xc5\xb3 istorini\xc5\xb3 viet\xc5\xb3 mieste. 1945\xc2\xa0m. r\xc5\xabmai buvo beveik visi\xc5\xa1kai sunaikinti JAV karini\xc5\xb3 oro paj\xc4\x97g\xc5\xb3, ta\xc4\x8diau po karo, Ri\xc5\xabki\xc5\xab universiteto pastangomis r\xc5\xabmai buvo s\xc4\x97kmingai atstatyti._NEWLINE_Dabar \xc5\xa1i vieta yra \xc4\xaftraukta \xc4\xaf UNESCO Pasaulio paveldo s\xc4\x85ra\xc5\xa1\xc4\x85.\n_START_SECTION_\nMiesto simboliai\n_START_PARAGRAPH_\nDabartin\xc4\x97 miesto v\xc4\x97liava sukurta 1965\xc2\xa0m. rugs\xc4\x97jo 1 d., herbas\xc2\xa0\xe2\x80\x93 1921\xc2\xa0m. gruod\xc5\xbeio 19 d. Oficiali miesto g\xc4\x97l\xc4\x97\xc2\xa0\xe2\x80\x93 bugenvilija, medis\xc2\xa0\xe2\x80\x93 garcinija (fukugi).'